Obecné voľby 1938

Voľby do obecných zastupiteľstiev v roku 1938 boli v poradí piate obecné voľby, ktoré sa v histórii medzivojnového Československa uskutočnili a boli zároveň do roku 1990 poslednými demokratickými voľbami, kde mali občania možnosť slobodného výberu politickej strany. Konali sa v troch termínoch v priebehu mája a júna 1938. Ďalšie termíny mali prebehnúť v jesenných mesiacoch, avšak vzhľadom na vypätú vnútropolitickú i zahraničnopolitickú situáciu sa už neuskutočnili. Oficiálne a kompletné výsledky, podobne ako pri predchádzajúcich voľbách, neboli zverejnené. Samotný termín volieb vláda dlho odkladala v nádeji, že sa uvoľní vystupňované národnostné napätie medzi Čechmi a Nemcami a pominú dozvuky hospodárskej krízy.

Výsledky na Slovensku 
Uskutočnili sa v troch termínoch: 22. mája 1938, 29. mája 1938 a 12. júna 1938 (vždy v nedeľu). Na základe politickej dohody sa voľby nekonali v obciach, kde bola podaná kandidátna listina iba jednej politickej strany alebo v obciach, v ktorých bol počet kandidátov menší alebo rovný ako počet členov zastupiteľstva, ktorý mal byť zvolený. Preto sa z celkového počtu 3 481 obcí mali konať v 2 831 obciach (81,3 %). V zvyšných 650 obciach (18,7 %) sa mali mandáty prerozdeliť podľa výsledkov parlamentných volieb z roku 1935. Okrem toho sa v treťom termíne (12. júna 1938) nekonali voľby ani v obciach, kde sa počas tejto nedele uskutočňovali gréckokatolícke alebo pravoslávne sviatky, ak v daných obciach prevládali tieto dve náboženstvá. Spolu sa teda počas troch termínov voľby uskutočnili v 1 452 obciach, čo predstavovalo 41,71 % všetkých vtedajších obcí v Slovenskej krajine. Zúčastnilo sa ich približne 900 000 voličov. Z väčších miest sa voľby neuskutočnili v Košiciach, Prešove, Trenčíne, Brezne, Liptovskom Svätom Mikuláši, Turčianskom Svätom Martine, Pezinku a pod. 

Vo viacerých mestách a obciach sa centralistické strany (agrárna, sociálna demokracia, národní socialisti, živnostníci, lidovci, Národné zjednotenie (bývalí národní demokrati) a prekvapivo aj SNS) spojili a podali jednotné kandidátky pod názvom Slovenská jednota za Československú demokraciu a republiku. Táto koalícia mala byť protiváhou HSĽS ako aj iredentistickej politike Zjednotenej maďarskej strane na juhu Slovenska. 

Aj z čiastkových výsledkov sa dal zaznamenať pokles podpory KSČ, fašistov, slabšie výsledky centralistických strán združených v „slovenskej jednote“ a mierny nárast podpory HSĽS. Židovské strany si udržali svoju stabilnú podporu v mestách a väčších obciach. Zjednotená maďarská strana si posilnila svoje pozície na južnom Slovensku a vo väčších mestách. Posilnila aj Karpatonemecká strana. 

Zaujímavé výsledky boli v hlavnom meste Bratislave. Prvýkrát v histórii Československa v tomto meste nezvíťazila maďarská opozičná strana, ale československá koaličná kandidátka „slovenskej jednoty“. Napriek tomu bolo stále opozičným mestom, pretože väčšina voličov volila karpatonemeckú stranu, maďarskú stranu, HSĽS a KSČ.

Výsledky v najväčších obciach 
Výsledky za koalíciu „Slovenská jednota za Československú demokraciu a republiku“ sú uvádzané iba v obciach, kde bola podaná spoločná kandidačná listina (napr. v Bratislave a Komárne), v ostatných prípadoch, kde centralistické strany podali samostatné kandidátky, sú ich výsledky uvádzané samostatne.

Zvolení poslanci mestského zastupiteľstva Bratislavy 
Zastupiteľstvo malo 48 poslancov. Pri poslancoch "Jednoty" sú uvedené strany, ktorých sú členmi.

Jednota (19):  Vladimír Krno (RSZML), Jozef Dřímal (RSZML), Ignác Kellner (ČSSD), František Kraus (CŠSD), Jozef Och (ČSSD), Ján Siváček (ČSSD), František Fryš (ČSSD), Anastázia Šmídová (ČSSD), Teofil Bažány (ČNS),  Václav Buzek (ČNS), Heřman Mudrych (ČNS), František Jilemský (ČNS), Bohuš Papež (ČNS),  Gejza Rehák (Nár. zjednotenie), Jozef Šmid (Nár. zjed.), Ján Horáček (ČSŽOSS), František Jánoška (ČSŽOSS), Miloš Bugár (ČSL) a  Ján Paulíny- Tóth (SNS).

Karpatonemecká strana (10): Pohl, Gejza Fülöp, Franz Kugler, Frühwirt, Kowarik, Franz Proft, Jozef Drescher, Eugen Reisinger, Franz Walda a Franz Preisack

Zjednotená maďarská strana (8): Tibor Neumann, Juraj Kontsek, Géza Szabó, Arpád Gothe, Alexander Szüllö, Ján Cottély, Vincenc Bikszárdy a Ľudovít Ollé

HSĽS (6):  Karol Sidor, Belo Kováč, Imrich Vašina, Ferdinand Ďurčanský, Anton Bezák a Matúš Černák

KSČ (2): Štefan Major, Ján Poničan a Knollmayer

žid. strana (2): Izidor Knöpfelmacher a Flesichhacker

nem. soc. dem. (1): M. Fijala

Referencie 

Voľby v Česko-Slovensku
Voľby na Slovensku
Voľby 1938